Covid-19-entstof: Borsmelk bevat teenliggaampies wat siekte beveg - WelstandWelstand
Tuis / Advies / Covid-19-entstof: Borsmelk bevat teenliggaampies wat siekte beveg
Volgens nuwe navorsing wat deur die Universiteit van Florida in die VSA gedoen is, bevat borsmelk van borsvoedende moeders wat teen die Covid-19-virus ingeënt is, 'n beduidende hoeveelheid teenliggaampies wat hulle kinders teen dié siekte kan beskerm.
Volgens Joseph Larkin, senior skrywer van hierdie studie en medeprofessor in die UF/IFAS-afdeling vir Mikrobiologie en Selwetenskap, toon die bevindinge dat die Covid-19-inenting 'n aansienlike toename in teenliggaampies teen SARS-CoV-2 – die virus wat Covid-19 veroorsaak – in moedersmelk teweegbring. Dit dui daarop dat ingeënte moeders hierdie immuniteit aan hulle babas kan oordra.
Volgens Josef Neu, een van die mede-outeurs van hierdie studie en professor aan die Universiteit van Florida se College of Medicine (Kindergeneeskunde), is babas se immuunstelsels onderontwikkel wanneer hulle gebore word. Dit maak dit vir hulle moeilik om infeksies op hulle eie te beveg en hulle is ook dikwels te jonk om voldoende op sekere entstowwe te reageer.
Hy voer verder aan dat borsmelk gedurende hierdie kwesbare tydperk "passiewe immuniteit" aan babas oordra.
Neu noem ook dat borsmelk beskou kan word as 'n "gereedskapskis" vol van al die verskillende gereedskap wat 'n baba vir die lewe kan voorberei. Hy is van mening dat die entstof teen Covid-19 nog 'n hulpmiddel by die "gereedskapskis" byvoeg wat die potensiaal het om veral Covid-19 te voorkom.
Volgens Neu dui die resultate van hierdie studie sterk daarop dat entstowwe kan help om ma's en babas te beskerm, net nog 'n belangrike rede vir borsvoedende vroue om ingeënt te word.
Hierdie studie is tussen Desember 2020 en Maart 2021 uitgevoer, toe die entstowwe Pfizer en Moderna vir die eerste keer vir gesondheidswerkers in die VSA beskikbaar was. Vir dié studie het navorsers 21 borsvoedende gesondheidswerkers gewerf wat nog nooit Covid-19 opgedoen het nie. Die navorsingspan het drie keer borsmelk en bloed van moeders geneem: voor inenting, na die eerste dosis entstof en na die tweede dosis entstof.
Volgens Lauren Stafford, 'n doktorale student in Larkin se laboratorium, het hulle 'n sterk teenliggaamrespons in beide die bloed en borsmelk gevind nadat die tweede dosis entstof toegedien is. In vergelyking met die vlakke voor die toediening van die entstof is daar ongeveer 'n honderdvoudige toename waargeneem.
Volgens Vivian Valcarce van die Universiteit van Florida (Kindergeneeskunde) is hierdie vlakke ook hoër as dié wat waargeneem word na 'n natuurlike Covid-19-infeksie.
Valcarce en Stafford deel die primêre outeurskap van hierdie studie se bevindinge.
Volgens Valcarce is dit niks nuuts om moeders in te ent om hulle babas te beskerm nie.
"Gewoonlik word verwagtende moeders ingeënt teen kinkhoes en griep omdat dit ernstige siektes vir babas kan wees. Babas kan ook Covid-19 opdoen en roetine-inenting van moeders teen die virus is iets wat ons in die toekoms kan sien." – Vivian Valcarce aan die Universiteit van Florida (Kindergeneeskunde).
Met die oog daarop gaan die navorsingspan voort met die ondersoek om vas te stel hoe borsmelk wat Covid-19 teenliggaampies bevat, deur inenting, babas beskerm wat die borsmelk inneem.
"Ons wil weet of babas wat hierdie 'teenliggaampie'-borsmelk inneem, hulle eie beskerming teen COVID-19 ontwikkel," het Larkin gesê. "Boonop wil ons ook meer weet oor die teenliggaampies self, soos hoe lank dit in borsmelk voorkom en hoe effektief dit is om die virus te neutraliseer."
Neu het gesê sy laboratorium is ook geïnteresseerd in 'n ondersoek na die moontlike terapeutiese gebruike van borsmelk wat deur ingeënte moeders geproduseer word.
Ondanks die onbeantwoorde vrae, bly die navorsers opgewonde en word hulle aangemoedig deur hulle aanvanklike resultate.
"Ons leer nog baie oor borsmelk en al die voordele daarvan, en dit is wat hierdie navorsing so boeiend maak – nie net vir ons wetenskaplikes nie, maar ook vir nie-wetenskaplikes," sê Stafford, tans besig met 'n graad in Mikrobiologie en Sielkunde aan die Universiteit van Florida se kollege vir landbou en lewenswetenskappe.
"Ons is ook opgewonde om baie ander gelyktydige studies oor die hele wêreld te sien wat ook teenliggaampies toon in die borsmelk van ingeënte moeders," het Neu gesê. "Dit beteken dat ons studie 'n groeiende hoeveelheid bewyse bevestig."
Die studie is in die tydskrif Breastfeeding Medicine gepubliseer en is befonds deur die Children's Miracle Network.